แห่ขาย TLI ฉุดหุ้นรูดหนัก เสี่ยงหลุด 15 บาท
นักลงทุนแห่ขาย TLI ฉุดหุ้นร่วง 5% หวิดหลุด 15 บาท ผิดหวังพลาดเข้า SET50 รอเข้าคำนวณรอบใหม่ครึ่งหลังของปี 66
นักลงทุนแห่ขาย TLI ฉุดหุ้นร่วง 5% หวิดหลุด 15 บาท ผิดหวังพลาดเข้า SET50 รอเข้าคำนวณรอบใหม่ครึ่งหลังของปี 66
26 ก.ค. 2565

ผู้สื่อข่าวรายงานว่า วันนี้ (26 ก.ค.65) ราคาหุ้น บริษัท ไทยประกันชีวิต จำกัด (มหาชน) หรือ TLI ณ เวลา 15:11 น. อยู่ที่ระดับ 15.10 บาท ลบ 0.80 บาท หรือ 5.03% สูงสุดที่ระดับ 16.00 บาท ต่ำสุดที่ระดับ 15.10 บาท ด้วยมูลค่าการซื้อขาย 3.26 พันล้านบาท

ทั้งนี้ ราคาหุ้น TLI ยังคงปรับตัวลดลงทำจุดต่ำสุดอย่างต่อเนื่องในรอบการซื้อขายช่วงบ่ายวันนี้ แม้มีการจัดสรรหุ้นส่วนเกินจากจำนวนหุ้นที่ตั้งใจจะเสนอขาย IPO ให้แก่นักลงทุน (กรีนชู) จำนวน 161 ล้านหุ้น
สำหรับ TLI เป็นหุ้นไอพีโอน้องใหม่ในกลุ่มประกันภัย เข้าซื้อขายในตลาดหลักทรัพย์เมื่อวันที่ 25 ก.ค.65 ด้วยราคาเสนอขายไอพีโอที่ 16 บาทต่อหุ้น พร้อมกับความคาดหวังว่าจะสามารถเข้า SET50 แบบเกณฑ์ “FastTrack”
อย่างไรก็ตาม TLI ปิดเทรดวันแรกที่ระดับ 15.90 บาท ซึ่งต่ำกว่าราคาไอพีโอ ทำให้ไม่เข้าเกณฑ์ Fast Track เข้า SET50 ส่งผลให้ต้องรอไปคำนวณอีกครั้งในช่วงครึ่งหลังของปี 66 เนื่องจากเกณฑ์การเข้าคำนวณดัชนี SET50 และ SET100 นั้น จะต้องเป็นหุ้นสามัญที่จดทะเบียนในตลาดหลักทรัพย์ฯไม่น้อยกว่า 6 เดือน และมีมูลค่าหลักทรัพย์ตามราคาตลาดเฉลี่ยต่อวันย้อนหลัง 12 เดือนสูงสุด 200 อันดับแรก รวมทั้งมีสัดส่วนผู้ถือหุ้นรายย่อย (Free-float) ไม่น้อยกว่าร้อยละ 20
โดยจากราคาปิดวานนี้ที่ระดับ 15.90 บาท พบว่า TLI มีมาร์เก็ตแคปอยู่ที่ระดับ 182,055.00 ล้านบาท อยู่อันดับ 23 ซึ่งไม่เข้าเกณฑ์หุ้นที่มีมูลค่ามาร์เก็ตแคปสูงสุดติด 20 อันดับแรก